**Návrh na presun finančných prostriedkov Programu Slovensko implementovaných prostredníctvom Úradu splnomocnenca vlády SR pre rómske komunity v rámci časti opatrení cieľa 2 (Zelenšia nízkouhlíková Európa) politiky súdržnosti EÚ**

1. **Návrh na presun finančných prostriedkov implementovaných prostredníctvom Úradu splnomocnenca vlády SR pre rómske komunity v rámci časti opatrení cieľa 2 (Zelenšia nízkouhlíková Európa) politiky súdržnosti EÚ v rámci opatrení Programu Slovensko 2021-2027 v gescii sprostredkovateľského orgánu Úradu vlády SR/Úradu splnomocnenca vlády SR pre rómske komunity**

Úrad vlády SR/ Úrad splnomocnenca vlády Slovenskej republiky pre rómske komunity ako sprostredkovateľský orgán pre Program Slovensko pre oblasť inklúzie marginalizovaných rómskych komunít a zároveň ako poskytovateľ časti opatrení cieľa 2 (Zelenšia nízkouhlíková Európa) politiky súdržnosti EÚ predkladá na rokovanie Monitorovacieho výboru pre Program Slovensko 2021 - 2027 návrh na presun časti alokácie Programu Slovensko.

Ide o presun alokácie z opatrenia 2.6.1 (Podpora vybraných aktivít v oblasti predchádzania vzniku odpadov) vo výške 5 000 000 eur za zdroj EÚ a z opatrenia 2.6.3 (Podpora prípravy odpadov na opätovné použitie, recyklácie odpadov vrátane anaeróbneho a aeróbneho spracovania biologicky rozložiteľných odpadov) vo výške 6 000 000 eur za zdroj EÚ na opatrenie 2.6.2 (Podpora zberu a dobudovania, intenzifikácie a rozšírenia systémov triedeného zberu komunálnych odpadov). Po zrealizovaní týchto presunov bude v rámci opatrenia 2.6.2 celkovo k dispozícii 18 000 000 eur za zdroj EÚ.

Súčasťou navrhovaného materiálu je **„Príloha : Presun finančných prostriedkov v rámci priority 2P2 Životné prostredie“** s tabuľkovým prehľadom navrhovaných presunov v rámci Špecifického cieľa RSO2.6 medzi opatreniami 2.6.1, 2.6.2 a 2.6.3 v zmysle finančného plánu sprostredkovateľského orgánu.

1. **Odôvodnenie:**

Návrh predmetného presunu alokácie:

* vyplýva z potreby zabezpečenia finančnej alokácie na pripravované výzvy v gescii ÚSVRK ako sprostredkovateľského orgánu, v rámci ktorých bude podpora zameraná na podporu budovania zberných dvorov, stojísk na umiestnenie zberných nádob a odstraňovanie nezákonne umiestneného odpadu (skládok)
* nemení celkovú výšku alokácie priority 2P2 Životné prostredie danej kategórie regiónov a nemení teda ani celkovú alokáciu programu
* nemení ani celkovú výšku alokácie v rámci špecifického cieľa RSO2.6 - Podpora prechodu na obehové hospodárstvo, ktoré efektívne využíva zdroje.
* sleduje efektívne využívanie dostupnej alokácie a primeranú mieru čerpania v uvedenej oblasti
1. **Ďalšie informácie:**

Presun finančných prostriedkov bol predmetom 3. zasadnutia Komisie pri Monitorovacom výbore pre Program Slovensko pre marginalizované rómske komunity (ďalej len „Komisia“), ktoré sa uskutočnilo v máji 2024 formou per rollam. Komisia odporučila Monitorovaciemu výboru pre Program Slovensko 2021 - 2027 presun finančných prostriedkov schváliť.

Návrh presunu finančných prostriedkov je zapracovaný do aktuálnej verzie Programu Slovensko formou sledovania zmien. Takto upravený Program Slovensko je priložený (úpravy Programu Slovensko sa týkajú bodov 7, 9 a 10 rokovania Monitorovacieho výboru pre Program Slovensko 2021 - 2027). V prípade schválenia návrhu bude upravený Program Slovensko zverejnený na webovom sídle [www.eurofondy.gov.sk](http://www.eurofondy.gov.sk).

Pri najbližšej formálnej revízii Programu Slovensko, ktorá si bude vyžadovať nové vykonávacie rozhodnutie Európskej komisie, riadiaci orgán začlení vyššie uvedené zmeny do žiadosti o revíziu Programu Slovensko.

**Príloha:** - Presun finančných prostriedkov v rámci priority 2P2 Životné prostredie

- Program Slovensko s vyznačením zmien